  Туспуктэм: Удмуртиысь тӧролэн но кивалтэтлэн пресс-службазы Майя Бывальцева Удмуртилэн кунлык нуналэз азьын элькун тӧролэн но кивалтэтлэн администрациенызы кивалтӥсьлэсь ужзэ быдэсъясь Александр Журавлёв «Удмурт Кенеш» ассоциацилэн азьветлӥсьёсыныз пумиськылӥз. Со огазеяськонлэн ёзчиосызлы югдытон но патриот мылкыдо уж нуэмзы понна тау кариз, ивортӥз улосвыл тӧролэн но кивалтэтлэн пресс-службазы. Пумиськонын пусйизы, улосвылын тросаз ужрадъёсын удмурт лулчеберетэн герӟаськем люкетъёсыз вань – кырӟанъёс яке эктонъёс. «Удмурт Кенеш» сыӵе амалэз паськытгес вӧлмытыны ӵектэ, озьы элькунын улӥсьёс удмурт кылэз ӵемгес кылозы, калыклэн лулчеберетэныз тодматскозы. «Удмурт Кенешлэн» троез Андрей Ураськин каръёсын, черкогуртъёсын но гуртъёсын ульчаослы удмурт гожъясьёслэсь, мер ужасьёслэсь нимзэс сётон сярысь ужпумез ӝутӥз. « Со асэнызы адямиосын, соослэн уженызы тунсыкъяськонэз будэтэ. Матысь дыре шаерысьтымы тодмо адямиосын лыдмет кылдытом » Андрей Ураськин, «Удмурт Кенеш» огазеяськонлэн тӧроез Озьы ик со пусйиз, Удмуртилэн кунлык нуналаз ӟеч сям вань – Трокай Борисовлэн, Иосиф Наговицынлэн, Кузебай Гердлэн синпелетъёссы доры сяськаос понон. Сыӵе ужрад туэ но чакламын, вань мылкыд карисьёслы итӥськыны ӵекто. « Огазеяськонды сярысь, солэн 32 аръем историез сярысь трос тодӥсько – со дышетон, лулчеберет, мерлык удысъёсын, элькунсь каръёсын но ёросъёсын ӧнерчиосты дасян ласянь бадӟым уж. <…> Ужады шугъяськонъёс но кылдыло, соосты ӵошен сэрттом-пертчом » Александр Журавлёв, Удмуртиысь тӧролэн но кивалтэтлэн администрациенызы кивалтӥсьлэсь ужзэ быдэсъясь Тодэ вайытом, 2019-тӥ арын Ижкарысь ульчаослы удмурт крезьгурчилэсь Геннадий Корепанов-Камскийлэсь но удмурт азьветлӥсьлэсь Максим Прокопьевлэсь нимъёссэс сётон сярысь пумыкъян кутӥзы, но улонэ со пыӵатымтэ на. 2014-тӥ арын уждмурт суредасьлэсь Григорий Чайниковлэсь нимзэ выль учалы сётон сярысь вазиськемын вал.  Ватсалом, Вань удмуртъёслэн «Удмурт Кенеш» ассоциацизы 1991-тӥ арын кылдытэмын. Солэн ёзэтъёсыз элькунысь вань каръёсын но ёросъёсын ужало. Отчы «Удмурт нылкышно кенеш», «Шунды» огазеяськонъёс, Камсьӧр удмуртъёслэн йӧскалык центрзы, озьы ик Москваысь, Санкт-Петербургысь, Нижневартовскысь, Башкортостанысь, Татарстанысь, Марий Элысь, Киров, Свердловск, Томск улосвылъёсысь, Пермь шаерысь удмуртъёслэн лулчеберетъя йӧскалык автономиосы пыро. Тегъёс: УдмуртКенеш Мерлык Удмуртия  